erhwenkuo/poetry-chinese-zhtw huggingface dataset:
鷓鴣天
作者：向子諲（宋）

只有梅花似玉容。雲窗月戶幾尊同。見來怨眼明秋水，欲去愁眉淡遠峰。山萬疊，水千重。一雙蝴蝶夢能通。都將淚作黃梅雨，盡把情為柳絮風。
鷓鴣天
作者：向子諲（宋）

玉篆題名在九天。而今且作地行仙。掛冠神武歸休後，同醉薌林是幾年。龜游泳，鶴蹁遷。疏梅修竹兩清妍。欲知福壽都多少，閣皂清江可比肩。
鷓鴣天
作者：向子諲（宋）

江北江南雪未消。此花獨步百花饒。青枝可愛難為杏，綠葉初無不是桃。多型度，足風標。蕊珠仙子醉紅潮。絕憐竹外橫斜處，似與薌林慰寂寥。
鷓鴣天
作者：向子諲（宋）

駕月新成碧玉梁。青天萬里瀉銀潢。廣寒宮裡無雙樹，無熱池邊不盡香。承露液，釀秋光。直須一舉累千觴。不知世路風波惡，何似薌林氣味長。
鷓鴣天
作者：向子諲（宋）

明月光中與客期。一年秋半兩圓時。姮娥得意為長計，織女歡盟可恨遲。瞻玉兔，倒瓊彝。追懷往事記新詞。浩歌直入滄浪去，醉裡歸來凝不知。
鷓鴣天
作者：向子諲（宋）

贛上人人說故侯。從來文采更風流。題詩謾道三千首，別酒須拚一百籌。乘畫鷁，衣輕裘。又將春色過荊州。合江繞岸垂楊柳，總學歌眉葉葉愁。
減字木蘭花
作者：向子諲（宋）

青松翠篠。一夜猗傾如醉倒。殘臘能佳。落盡梅花見雪花。詩崖酒島。何日登臨同笑傲。未老還家。飽歷年華有鬢華。
減字木蘭花
作者：向子諲（宋）

斜紅翠疊。何許花神來獻瑞。粲粲裳衣。割得天孫錦一機。真香妙質。不耐世間風與日。著意遮圍。莫放春光造次歸。
阮郎歸
作者：向子諲（宋）

江南江北雪漫漫。遙知易水寒。同雲深處望三關。斷腸山又山。天可老，海能翻。消除此恨難。頻聞遣使問平安。幾時鸞輅還。
秦樓月・憶秦娥
作者：向子諲（宋）

芳菲歇。故園目斷傷心切。傷心切。無邊煙水，無窮山色。可堪更近乾龍節。眼中淚盡空啼血。空啼血。子規聲外，曉風殘月。
少年遊
作者：向子諲（宋）

去年同醉，酴醿花下，健筆賦新詞。今年君去，酴醿欲破，誰與醉為期。舊曲重歌傾別酒，風露泣花枝。章水能長湘水遠，流不盡、兩相思。
西江月
作者：向子諲（宋）

風響蕉林似雨，燭生粉豔如花。客星乘興泛仙槎。誤到支機石下。歡喜地中取醉，溫柔鄉里為家。暖紅香霧鬧春華。不道風波可怕。
西江月
作者：向子諲（宋）

見處莫教認著，無心慎勿沈空。本無背面與初終。說了還同說夢。欲識薌林居士，真成漁父家風。收絲垂釣月明中。總是神通妙用。
西江月
作者：向子諲（宋）

得意穿雲度水，及時斫玉分金。茲遊了卻未來心。怪我歸遲一任。居士何如學士，翰林休笑薌林。箇中真味少知音。不是清狂太甚。
西江月
作者：向子諲（宋）

五柳坊中煙綠，百花洲上雲紅。蕭蕭白髮兩衰翁。不與時人同夢。拋擲麟符虎節，徜徉江月林風。世間萬事轉頭空。個裡如如不動。
西江月
作者：向子諲（宋）

紅退小園桃杏，綠生芳草池塘。誰教芍藥殿春光。不似酴醿官樣。翠蓋更蒙珠幰，薰爐剩熨沈香。娟娟風露滿衣賞。獨步瑤臺月上。
西江月
作者：向子諲（宋）

幾見芙蓉並蒂，忽生三秀靈芝。千年老樹出孫枝。巖桂秋來滿地。白鶴雲間翔舞，綠龜葉上游戲。齊眉偕老更何疑。個裡自非塵世。
南鄉子
作者：向子諲（宋）

梅與雪爭姝。試問春風管得無。除卻個人多樣態，誰如。細把冰姿比玉膚。一曲倒金壺。既醉仍煩翠袖扶。同向凌風臺上看，何如。且與薌林作畫圖。
浣溪沙
作者：向子諲（宋）

綠玉叢中紫玉條。幽花疏淡更香饒。不將朱粉汙高標。空谷佳人宜結伴，貴遊公子不能招。小窗相對誦離騷。
浣溪沙
作者：向子諲（宋）

樂在煙波釣是閒。草堂松桂已勝攀。梢梢新月幾回彎。一碧太湖三萬頃，屹然相對洞庭山。況風浪起且須還。
浣溪沙
作者：向子諲（宋）

進步須於百尺竿。二邊休立莫中安。要知玄露沒多般。花影鏡中拈不起，蟾光空裡撮應難。道人無事更參看。
浣溪沙
作者：向子諲（宋）

爆竹聲中一歲除。東風送暖入屠蘇。瞳瞳曉色上林廬。老去怕看新曆日，退歸擬學舊桃符。青春不染白髭鬚。
浣溪沙
作者：向子諲（宋）

醉裡驚從月窟來。睡餘如夢蕊宮回。碧雲時度小崔嵬。疑是海山憐我老，不論時節遣花開。從今休數返魂梅。
浣溪沙
作者：向子諲（宋）

星斗昭回自一天。疏梅池畔鬥清妍。蟠桃正熟藕如船。葉上靈龜來瑞世，林間白鶴舞胎仙。春秋不記幾千年。
浣溪沙
作者：向子諲（宋）

瑞氣氤氳拂水來。金幢玉節下瑤臺。江梅巖桂一時開。不盡秋香凝燕寢，無邊春色入尊罍。臨風嗅蕊共裴回。
浣溪沙
作者：向子諲（宋）

綠繞紅圍宋玉牆。幽蘭林下正芬芳。桃花氣暖玉生香。誰道廣平心似鐵，豔妝高韻兩難忘。蘇州老矣不能狂。
浣溪沙
作者：向子諲（宋）

靄靄停雲覆短牆。夭夭臨水自然芳。猗猗無處著清香。珍重驀山溪句好，尊前頻舉不相忘。濠梁夢蝶盡春狂。
浣溪沙
作者：向子諲（宋）

南國風煙深更深。清江相結是廬陵。甘棠兩地綠成陰。九日黃花兄弟會，中秋明月故人心。悲歡離合古猶今。
浣溪沙
作者：向子諲（宋）

樽俎風流意氣傾。一杯相屬忍催行。離歌更作斷腸聲。袞袞大江前後浪，娟娟明月短長亭。水程山驛總關情。
生查子
作者：向子諲（宋）

我愛木中犀，不是凡花數。清似水沈香，色染薔薇露。薌林月冷時，玉筍雲深處。歸夢託秋風，夜夜江頭路。
生查子
作者：向子諲（宋）

月姊倚秋風，香度青林杪。吹墮酒杯中，笑靨撩人小。薌林萬事休，獨此情未了。醉裡又題詩，不覺花前老。
臨江仙
作者：向子諲（宋）

新月低垂簾額，小梅半出簷牙。高堂開燕靜無譁。麟孫鳳女，學語正咿呀。寶鼎剩燻瀋水，瓊彝爛醉流霞。薌林同老此生涯。一川風露，總道是仙家。
七娘子
作者：向子諲（宋）

山圍水繞高唐路。恨密雲、不下陽臺雨。霧閣雲窗，風亭月戶。分明攜手同行處。而今不見生塵步。但長江、無語東流去。滿地落花，漫天飛絮。誰知總是離愁做。
減字木蘭花
作者：向子諲（宋）

維摩住處。竟日繽紛花似雨。更有難忘。十里清芬撲鼻香。當年疏傅。借問賜金那用許。何似歸艎。寶墨光芒萬丈長。
減字木蘭花
作者：向子諲（宋）

年年巖桂。恰恰中秋供我醉。今日重陽。百樹猶無一樹香。且傾白酒。賴有茱萸枝在手。可是清甘。繞遍東籬摘未堪。
清平樂
作者：向子諲（宋）

幽花無外。心與薌林會。綠髮相看今老矣。不作淺俗氣味。露葉薿薿生光。風梢泛泛飄香。稱意中秋開了，餘情猶及重陽。
清平樂
作者：向子諲（宋）

吳頭楚尾。踏破芒鞋底。萬壑千巖秋色裡。不耐惱人風味。而今我老薌林。世間百不關心。獨喜愛香韓壽，能來同醉花陰。
清平樂
作者：向子諲（宋）

薄情風雨。斷送花何許。一夜清香無覓處。卻返雲窗月戶。醉鄉曲米為春。荊州富貴中人。肯入薌林淨社，玉山屢倒芳茵。
清平樂
作者：向子諲（宋）

銀鉤蠆尾。一似鍾繇字。吏部文章麟角起。自是驚人瑞世。西垣準擬揮毫。不須苦續離騷。政看翻階紅藥，無忘叢桂香醪。
清平樂
作者：向子諲（宋）

人間塵外。一種寒香蕊。疑是月娥天上醉。戲把黃雲挼碎。使君坐嘯清江。騰芳飛譽無雙。興寄小山叢桂，詩成棐幾明窗。
清平樂
作者：向子諲（宋）

薌林春色。杯麵雲腴白。醉裡不知天地窄。真是人間歡伯。風流玉友爭妍。酪奴可與忘年。空誦少陵佳句，飲中誰與俱仙。
更漏子
作者：向子諲（宋）

小窗前，疏影下。鸞鏡弄妝初罷。梅似雪，雪如人。都無一點塵。暮江寒，人響絕。更著朦朧微月。山似玉，玉如君。相看一笑溫。
點絳唇
作者：向子諲（宋）

綠水青山，一輪明月林梢過。有誰同坐。妙德毗盧我。石女高歌，古調無人和。還知麼。更沒別個。且莫分疏破。
點絳唇
作者：向子諲（宋）

此夜中秋，不向光影門前過。披衣得坐。無佛眾生我。沒鼓打皮，借問今幾和。還知麼。就中兩個。鼻孔誰穿破。
點絳唇
作者：向子諲（宋）

不昧本來，太虛明月流輝過。令行獨坐。高下都由我。玉軫無弦，誰對秋風和。還知麼。老龐一個。識得機關破。
點絳唇
作者：向子諲（宋）

折腳鐺中，二時粥飯隨緣過。東行西坐。不識而今我。壞盡田園，終日且婆和。還知麼。錐也無個。肘露衣衫破。
點絳唇
作者：向子諲（宋）

不掛一裘，世間萬事如風過。忘緣兀坐。皮袋非真我。隨色摩尼，朱碧如何和。還知麼。從來只個。千古撲不破。
點絳唇
作者：向子諲（宋）

荊棘林中，浪誇好手曾穿過。不起於坐。畐塞虛空我。問路台山，婆子隨聲和。還知麼。石橋老個。些子平窺破。
點絳唇
作者：向子諲（宋）

春浪桃花，禹門三尺平跳過。死生不坐。變化須歸我。山起南雲，白雨聲相和。還知麼。點點真個。塊土何曾破。
點絳唇
作者：向子諲（宋）

脫落皮膚，故人南嶽峰前過。只知閒坐。千聖難窺我。明月澄潭，誰唱復誰和。還知麼。錦鱗沒個。莫觸清光破。
點絳唇
作者：向子諲（宋）

綠水池塘，笑看野鴨雙飛過。正當呆坐。紉鼻須還我。盡日張弓，許久無人和。還知麼。難得全個。不免須明破。
點絳唇
作者：向子諲（宋）

冰雪肌膚，靚妝喜作梅花面。寄情高遠。不與凡塵染。玉立峰前，閒把經珠轉。秋風便。霧收雲卷。水月光中見。
點絳唇
作者：向子諲（宋）

無熱池南，歲寒亭上開新宴。青山芳甸。盡入真如觀。舉酒高歌，人在秋天半。晴空遠。巷江影亂。何處飛來雁。
點絳唇
作者：向子諲（宋）

病臥秋風，懶尋杯酒追歡宴。夢遊都甸。不改當年觀。故舊雕零，天下今無半。煙塵遠。淚珠零亂。怕問隨陽雁。
點絳唇
作者：向子諲（宋）

今日重陽，強挼青蕊聊開宴。我家幾甸。試上連輝觀。憶著酺池，古塔煙霄半。愁心遠。情隨雲亂。腸斷江城雁。
點絳唇
作者：向子諲（宋）

莫問重陽，黃花滿地須遊宴。休論夷甸。且作江山觀。百歲光陰，屈指今過半。霜天晚。眼昏花亂。不見書空雁。
點絳唇
作者：向子諲（宋）

春蕙秋蘭，斷崖空谷終難近。何如逸韻。十里香成陣。傾蓋論交，白首情無盡。因君問。新聲玉振。更覺花清潤。
點絳唇
作者：向子諲（宋）

璧月光輝，萬山不隔蟾宮樹。金風玉露。水國秋無數。老子情鍾，欲向香中住。君王許。龍鸞飛舞。送到歸休處。
點絳唇
作者：向子諲（宋）

明月山頭，古香吹墮青林底。世情無味。伴我千巖裡。詩老風流，也向花留意。歌新擬。調高難比。半坐分君醉。
採桑子
作者：向子諲（宋）

霜須七十期同老，雲水之鄉。總掛冠裳。閒裡光陰一倍長。況逢菊靨籬邊笑，風露中香。報答秋光。自有仙人九醞觴。
一落索
作者：向子諲（宋）

春風吹斷前山雨。行雲歸去。暫來須信本無心，回首了無尋處。欲問個中玄路。阿誰能語。澄江霽月卻深知，把此意、都分付。
如夢令
作者：向子諲（宋）

欲問薌林秋露。來自廣寒深處。海上說薔薇，何似桂華風度。高古。高古。不著世間塵汙。
如夢令
作者：向子諲（宋）

誰識薌林秋露。勝卻諸天花雨。休更覓曹溪，自有個中玄路。參取。參取。滴滴要知落處。
卜算子
作者：向子諲（宋）

臨鏡笑春風，生怕梅花妒。疑是西湖處士家，疏影橫斜處。江靜竹娟娟，綠繞青無數。獨許幽人子細看，全勝牆東路。
卜算子
作者：向子諲（宋）

雨意挾風回，月色兼天靜。心與秋空一樣清，永珍森如影。何處一聲鍾，令我發深省。獨立滄浪忘卻歸，不覺霜華冷。
卜算子
作者：向子諲（宋）

時菊碎榛叢，地僻柴門靜。誰道村中好客稀，明月和清影。天地一蘧廬，夢事慵思省。若個知餘懶是真，心已如灰冷。
卜算子
作者：向子諲（宋）

膠膠擾擾中，本體元來靜。一段澄明絕點埃，世事如泡影。歇即是菩提，此語須三省。古道無人著腳行，禾黍秋風冷。
水調歌頭
作者：劉望之（宋）

勸子一杯酒，清淚不須流。人間千古，俯仰如夢說揚州。何況楚王臺畔，為雨為雲無限，人事付輕漚。聚散隨來去，天地有虛舟。謫仙人，解金龜，換美酒。載與君遊，流水曲觴且賡酬。麾蓋飛迎過靄，江濱響振歌喉，拚醉又何求。三萬六千日，日日此優遊。
漁父詞・漁父
作者：法常（宋）

此事楞嚴常露布。梅華雪月交光處。一笑寥寥空萬古。風甌語。迥然銀漢橫天宇。蝶夢南華方栩栩。斑斑誰跨豐幹虎。而今忘卻來時路。江山暮。天涯目送鴻飛去。
念奴嬌
作者：陸淞（宋）

黃橙紫蟹，映金壺瀲灩，新醅浮綠。共賞西樓今夜月，極目雲無一粟。揮麈高談，倚欄長嘯，下視鱗鱗屋。轟然何處，瑞龍聲噴蘄竹。何況露白風清，銀河澈漢，彷彿如懸瀑。此景古今如有價，豈惜明珠千斛。灝氣盈襟，冷風入袖，只欲騎鴻鵠。廣寒宮殿，看人顏似冰玉。
瑞鶴仙
作者：陸淞（宋）

臉霞紅印枕。睡覺來、冠兒還是不整。屏間麝煤冷。但眉峰壓翠，淚珠彈粉。堂深晝永。燕交飛、風簾露井。恨無人，與說相思，近日帶圍寬盡。重省。殘燈朱幌，淡月紗窗，那時風景。陽臺路迥。雲雨夢，便無準。待歸來，先指花梢教看，卻把心期細問。問因循、過了青春，怎生意穩。
卜算子
作者：卓世清（宋）

流水一灣西。晚坐孤亭靜。不見高人跨鶴歸，風竹搖清影。往古與來今，休用重重省。十里梅花雪正晴，月掛遙山冷。
浣溪沙
作者：李結（宋）

花圃縈迴曲徑通。小亭風捲繡簾重。鞦韆閒倚畫橋東。雙蝶舞餘紅便旋，交鶯啼處綠蔥瓏。遠山眉黛晚來濃。
西江月
作者：李結（宋）

若將花卉論行藏。盍在凌煙閣上。
水調歌頭
作者：向滈（宋）

短棹艤湍石，華月滿汀洲。應知孤客無寐，特地照離憂。誰念姮娥單枕，寂寞廣寒宮殿，亦自□□□。□□□□□，□□□□□。□憐我，塵滿袖，雪盈頭。兩鄉千里縈恨，何事不歸休。遙想閨中今夜，夜久寒生玉臂，猶自倚高樓。別淚入湘水，歸夢繞鄜州。
念奴嬌
作者：向（宋）

霜威悽緊，政悲風搖落，千山群木。十里清香方盛賞，巖桂嬌黃奼綠。九畹衰叢，東籬落蕊，到此成粗俗。孤標高遠，淡然還媚幽獨。憔悴詩老多情，問佳人底事，幽居空谷。日暮天寒垂翠袖，愁倚蕭蕭修竹。林下神情，月邊風露，不向雕欄曲。殷勤惟有，篆煙留得餘馥。
滿庭芳
作者：向（宋）

玉粉勻梅，麴塵浮柳，畫簷遲日融融。金猊噴麝，庭戶轉香風。好是閒居戲彩，壽觴舉、和滿春容。須知道，閨門孕秀，佳氣在簾櫳。無窮。觀盛事，年年此會，拚醉金鍾。又何須、西池高宴仙宮。盡把喬松□壽，兼大國、秦虢重封。那堪更，門闌多喜，女婿近乘龍。
青玉案
作者：向（宋）

別時抆淚花無語。但一味、教郎住。此日扁舟遊遠浦。雨晴雲樹。月斜煙樹。目斷家何許。紅箋不寄相思句。人在瀟湘雁回處。屈指歸期秋已暮。萬千里路。兩三頭緒。恨不飛將去。
青玉案
作者：向（宋）

多情賦得相思分。便攬斷、愁和悶。萬種千般說不盡。吃他圈櫃，被他拖逗，便佛也、須教恨。傳消寄息無憑信。水遠山遙怎生奔。夢也而今難得近。伊還知道，為伊成病，便死也、誰能問。
小重山
作者：向（宋）

翡翠林梢青黛山。小樓新罨畫，卷珠簾。碧紗窗外水挪藍。憑欄處，相對玉纖纖。人散酒闌珊。夜長都睡皺，唾花衫。一彎殘月下風簷。凌波去，羅襪步蹁躚。
踏莎行
作者：向（宋）

萬水千山，兩頭三緒。憑高望斷迢迢路。錢塘江上客歸遲，落花流水青春暮。步步金蓮，朝朝瓊樹。目前都是傷心處。飛鴻過盡沒書來，夢魂依舊陽臺雨。
蝶戀花
作者：向（宋）

費盡東君無限巧。玉減香銷，回首令人老。夢繞嶺頭歸未到。角聲吹斷江天曉。燕子來時春正好。寸寸柔腸，休問愁多少。從此歡心還草草。憑欄一任桃花笑。
臨江仙
作者：向（宋）

瘦損東陽緣底事，離愁別恨難禁。夜長誰共擁孤衾。來時青鬢在，今已二毛侵。流水青山依舊是，蘭橈往事空尋。一番風雨又春深。桃花都落盡，贏得是清陰。
臨江仙
作者：向（宋）

亂後此身何計是，翠微深處柴扉。即今雙鬢已如絲。虛名將底用，真意在鴟夷。治國無謀歸去好，衡門猶可棲遲。不妨沈醉典春衣。人生行樂耳，須富貴何時。
武陵春
作者：向（宋）

長記酒醒人散後，風月滿江樓。樓外菸波萬頃秋。高檻冷颼颼。想見雲鬟香霧溼，斜墜玉搔頭。兩處相思一樣愁。休更照鄜州。
阮郎歸
作者：向（宋）

隔籬疏影照橫塘。東風吹暗香。隴頭歸路指蒼茫。江南春興長。扃小院，靜迴廊。有人憑短牆。角聲驚夢月橫窗。此時能斷腸。
南鄉子
作者：向（宋）

臨水窗兒。與卷珠簾看畫眉。雨浴紅衣驚起後，爭知。水遠山長各自飛。受盡孤悽。極目風煙說與誰。直是為他憔悴損，尋思。怎得心腸一似伊。
西江月
作者：向（宋）

流水斷橋衰草，西風落日清笳。往來贏得鬢邊華。此去徵鞍休跨。煙漵綠深陂筱，霜籬紅老江花。青山盡處是儂家。擬喚漁舟東下。
西江月
作者：向（宋）

門柳疏疏映日，井桐策策翻秋。蕭條不似那時遊。只有山光依舊。別久猶牽去夢，懷多還惹新愁。吹簫人在雁回州。不管沈郎消瘦。
西江月
作者：向（宋）

竹寺青燈永夜，江城黃葉高秋。當時文物盡交遊。更為笛聲懷舊。牢落一生羈思，風流萬斛詩愁。強邀從事到青州。酒病綿綿越瘦。
西江月
作者：向（宋）

抵死漫生要見，偷方覓便求歡。十分贏得帶圍寬。劃地如今難戀。枕畔水沈煙盡，床頭銀蠟燒殘。鴛衾不覺夜深寒。記取有人腸斷。
西江月
作者：向（宋）

別後千思萬想，眼前一日三秋。小街欄檻記追遊。料得新妝依舊。自笑非常蒂殢，為他無限閒愁。莫將離恨寄鄜州。聞道腰肢愈瘦。
虞美人
作者：向（宋）

酒闌敧枕新涼夜。斷盡人腸也。西風吹起許多愁。不道沈腰潘鬢、不禁秋。如今病也無人管。真個難消遣。東鄰一笑直千金。爭奈茂陵情分、在文君。
虞美人
作者：向（宋）

寶梳半脫文窗裡。玉軟因誰醉。錦鴛應是懶薰香。□我水村孤酌、減疏狂。此時縱有千金笑。情味如伊少。帶圍寬盡莫教知。嫌怕為儂成病、似前時。
南歌子
作者：向（宋）

路盡湘江水，人行瘴霧間。昏昏西日度嚴關。天外一簪初見、嶺南山。北雁連書斷，新霜點鬢斑。此時休問幾時還。準擬桂林佳處、過春殘。
點絳唇
作者：向（宋）

屈指新冬，肅霜天氣重陽後。授衣時候。蘭菊香盈袖。此日生申，維嶽鍾神秀。傾名酎。篆添金獸。共祝如椿壽。
減字木蘭花
作者：向（宋）

多情被惱。枉了東君無限巧。真個愁人。一片輕飛減卻春。闌干憑暖。目斷彩雲腸也斷。兩岸青山。隱隱孤舟浪接天。
朝中措
作者：向（宋）

平生此地幾經過。家近奈情何。長記月斜風勁，小舟猶渡煙波。而今老大，歡消意減，只有愁多。不似舊時心性，夜長聽徹漁歌。
憶秦娥
作者：向（宋）

秋蕭索。別來先自情懷惡。情懷惡。日斜庭院，月明簾幕。輕離卻似於人薄。而今休更思量著。思量著。肝腸空斷，水雲遼邈。
攤破醜奴兒・採桑子
作者：向滈（宋）

自笑好痴迷。只為俺、忒�沙�兒。近來都得傍人道，帖兒上面，言兒語子，那底都是虛脾。樓上等多時。兩地裡、人馬都飢。低低說與當直底，轎兒抬轉，喝聲靠裡，看俺麼、裸而歸。
好事近
作者：向（宋）

清曉渡橫江，江上月寒霜白。寂寞斷橋南畔，有一枝春色。玉肌孤瘦恰如伊，此際轉相憶。且道這些煩惱，看幾時休得。
點絳唇
作者：向（宋）

蕙怨蘭愁，玉臺羞對啼妝面。懶勻香臉。不放眉峰展。幽恨誰知，錦字空傳遠。何時見。為郎腸斷。不似郎情淺。
阮郎歸
作者：向（宋）

湘南樓上好憑欄。西風吹鼻酸。宦遊何處不驚湍。白鷗盟已寒。空飲恨，廢追歡。沈郎衣頻寬。故人休放酒杯乾。而今行路難。
如夢令
作者：向（宋）

舊恨新愁無際。近水遠山都是。西北有高樓，正為行藏獨倚。留滯。留滯。家在吳頭楚尾。
如夢令
作者：向（宋）

夢斷綠窗鶯語。消遣客愁無處。小檻俯青郊，恨滿楚江南路。歸去。歸去。花落一川煙雨。
如夢令
作者：向（宋）

直面雨輕風峭。極目水空煙渺。家在武陵溪，無限壑譏峰誚。歸好。歸好。睡足一江春曉。
如夢令
作者：向滈（宋）

樓上千峰翠巘。樓下一灣清淺。寶簟酒醒時，枕上月華如練。留戀。留戀。明日水村煙岸。
如夢令
作者：向（宋）

楊柳千絲萬縷。特地織成愁緒。休更唱陽關，便是渭城西路。歸去。歸去。紅杏一腮春雨。
如夢令
作者：向（宋）

野店幾杯空酒。醉裡兩眉長皺。已自不成眠，那更酒醒時候。知否。知否。直是為他消瘦。
如夢令
作者：向滈（宋）

誰伴明窗獨坐。和我影兒兩個。燈燼欲眠時，影也把人拋躲。無那。無那。好個恓惶的我。
如夢令
作者：向（宋）

廝守許多時價。誰信一籌不畫。相送到礬園，贏得淚珠如瀉。揮灑。揮灑。將底江州司馬。
長相思
作者：向（宋）

桃花堤。柳花堤。芳草橋邊花滿溪。而今戎馬嘶。千山西。萬山西。歸雁橫雲落日低。登樓望欲迷。
長相思
作者：向（宋）

行相思。坐相思。兩處相思各自知。相思更為誰。朝相思。暮相思。一日相思十二時。相思無盡期。
菩薩蠻
作者：向（宋）

小樓不放珠簾卷。菱花羞照啼妝面。金鴨水沈煙。待君來共添。鵲聲生暗喜。翠袖輪纖指。細細數歸程。臉桃春色深。
菩薩蠻
作者：向滈（宋）

雲屏月帳孤鸞恨。香消玉減無人問。斜倚碧琅玕。蕭蕭生暮寒。低垂雙翠袖。袖薄輕寒透。庭院欲黃昏。凝情空斷魂。
清平樂
作者：向（宋）

離愁萬斛。春思難拘束。瘦盡玉肌清徹骨。蹙損兩眉秀綠。畫屏羅幌輸君。文鱗錦翼尤勤。長記酒醒香冷，笑將髻子隈人。
卜算子
作者：向（宋）

休逞一靈心，爭甚閒言語。十一年間並枕時，沒個牽情處。四歲學言兒，七歲嬌痴女。說與傍人也斷腸，你自思量取。
念奴嬌
作者：程大昌（宋）

冰容玉格，笑桃杏、非是閨幃裝束。待要舒華那更管，朔氣凝波僵木。五鬣山松，萬年宮樹，僅僅存餘綠。一枝寄贈，教渠知道春復。寧解車馬成蹊，高標宜雪月，仍便溪谷。縱有知聞，誰辦得、駕野凌寒秉燭。盡更荒閒，終難掩抑，風裡香千斛。林坰興盡，此時鼎味翻足。
浣溪沙
作者：程大昌（宋）

乾處緇塵溼處泥。天嫌世路淨無時。皓然巖谷總凝脂。清夜月明人訪戴，玉山頂上玉舟移。一蓑漁畫更能奇。
浣溪沙
作者：程大昌（宋）

獸炭香紅漫應時。遮寒姝麗自成圍。銷金暖帳四邊垂。報道黑風飛柳絮，齊翻白雪侑羔卮。那家斟唱□□詞。
浣溪沙
作者：程大昌（宋）

翦水飛花也大奇。熬波出素料同機。會心一笑撒鹽詩。誰擁醴酏誇歲瑞，恨無堅白怨朝曦。閉門高臥有人飢。
浣溪沙
作者：程大昌（宋）

始待空冬歲不華。還教呈瑞怨貧家。若為高下總無嗟。日照華簷晴後雨，風吹飛絮臘前花。天公何事不由他。
浣溪沙
作者：程大昌（宋）

水遞迢迢到日邊。清甘誇說與茶便。誰知絕品了非泉。旋挹天花融湩液，淨無土脈汙芳鮮。乞君風腋作飛仙。
萬年歡
作者：程大昌（宋）

歲歲梅花，向壽尊畫閣，長報春起。恰似今朝，分外香肥萼韡。雜佩珊珊就列，映藍袂、寶薰擎跽。道這回、屋舍團欒，四時風月桃李。回頭處、無限思。看秋前藥裹，而今鼎匕。須把康強，收作玳筵歡喜。況是鬢雲全綠，頂珈笄、笑陪星履。新年動、定擁新祺，有孫來捧醪醴。
漢宮春
作者：程大昌（宋）

萬六千年，是仙椿日月，兩度陽春。根柯不隨物化，那有新陳。戲誇悠久，借時光、驚覺時人。道歷管，階蓂萬換，悠然喚做逡巡。老我百無貪羨，羨天芳壽種，掩冉三辰。謝他流年甲子，已是重輪。人間春狹，只九旬、斗柄標寅。更擬向，椿枝倚數，十分取一為真。
好事近
作者：程大昌（宋）

日繹五千言，未說年齡可續。且得襟期蕭散，遠氛囂寵辱。鬢須白盡秀眉生，來伴老眸綠。人道雪霜林裡，有翠松鮮竹。
減字木蘭花
作者：程大昌（宋）

距春五日。吉語攙先來飲席。易卦佔新。八八週輪又再輪。開年定好。定把笙歌更藥裹。舊怕無孫。今已藍袍擁繡蓀。
卜算子
作者：程大昌（宋）

春產不貪春，為厭春花泛。睡到深秋夢始回，素影翻春豔。意賞逐時新，舊事誰能佔。解轉春光入酒杯，萸菊誰雲欠。
感皇恩
作者：程大昌（宋）

七十在前頭，難言未老。只是中間有些好。鬒雲雖瘦，未有一根華皓。都緣心地靜，無憂惱。此際生朝，梅花獻笑。似向天邊得新報。孫枝秀雅，已掛恩袍春草。定從歡喜處，添年考。
感皇恩
作者：程大昌（宋）

池館足名花，四時蔫馥。就裡梅春春到速。周遭松竹，任是雪霜長綠。總堪供壽樂，翻新曲。別向心田，有般奇木。依約靈椿共標目。八千換歷，才當一番春復。莫亂春起處，醅浮玉。
萬年歡
作者：程大昌（宋）

富壽康寧，要三般齊足，方是有福。獻個新詞，不是越誇攙祝。七十古稀今獨。花釵底、髻雲堆綠。那堪更、眼力過人，彩絲穿透珠曲。星辰履階庭玉。對這般景趣，樂勝笙築。更原孫枝袞袞，詵詵續續。解把詩書勤讀。新丹桂、會生舊竹。十年外、又頌生朝，恁時別換腔局。
韻令
作者：程大昌（宋）

是男是女，都有官稱。孫兒仕也登。時新衣著，不待經營。寒時火櫃，春裡花亭。星辰上履，我只喚卿卿。壽開八秩，兩鬢全青。顏紅步武輕。定知前面，大有年齡。芝蘭玉樹，更願充庭。為詢王母，桃顆幾時赬。
折丹桂
作者：程大昌（宋）

童年未曉君恩重。教得能趨拱。重親帶笑酌天杯，聽祝語、殷勤捧。青衫得掛尤光寵。桂是蟾宮種。詩書濃處便生枝，但只要、頻澆壅。
水調歌頭
作者：程大昌（宋）

綠淨貫闤闠，夾岸是樓臺。樓臺分影倒臥，千丈鬱崔嵬。此是化人奇變，能使山巔水底，對出兩蓬萊。溪滸有仙觀，苕霅信佳哉。水晶宮，誰著語，半嘲詼。世間那有，如許磊砢棟樑材。每遇天容全碧，仍更蘋風不動，相與夜深來。飲子以明月，淨洗舊塵埃。
臨江仙
作者：程大昌（宋）

遙認壎篪相應，為傳珠貫累累。紫荊同本但殊枝。直須投老日，常似有親時。子姓亦聞多慧性，貪書不是痴兒。朝家世世重詩書。一登龍虎榜，許並鳳凰池。
臨江仙
作者：程大昌（宋）

抗步碧潭瀰瀰，五畲青髻累累。何年喬木倚筇枝。搜尋同隊者，追說釣遊時。今日昂藏稱壯子，向來襁褓嬰兒。年周甲子又重書。豈容藏老醜，照白有清池。
臨江仙
作者：程大昌（宋）

夾路傳呼杳杳，垂腰印綬累累。萬般榮貴出丹枝。遙知心樂處，椿畔桂當時。酒到芳春偏弄色，輕黃泛灩鵝兒。大為行樂使堪書。醉來花下臥，便是習家池。
好事近
作者：程大昌（宋）

綠鬢又紅顏，誰道年周甲子。兩婿□□藍綬，那一兒何慮。只今卜築水晶宮，歸安好名義。金紫珈笄偕老，備長生福貴。
好事近
作者：程大昌（宋）

白屋到橫金，已是蟠桃結子。更向仕途貪戀，是痴人呆慮。水晶宮裡飯蓴鱸，中菰第一義。留得鬢須遲白，是本來真貴。
浣溪沙
作者：程大昌（宋）

物本無情人有情。百般禽咮百般聲。有人聞鵲不聞鶯。我盞通神君信否，酒才著盞月隨生。大家吸月當簫笙。
萬年歡
作者：程大昌（宋）

秋後花窠，放兩枝三朵，來通芳信。詩眼驚觀，謂是春光倒運。便即移尊就賞，更不惜、黃封赤印。何期道，青女專時，露華忽變霜陣。詩翁笑、但休問。那陽和有腳，駸駸日進。待得灰飛，梅畹果先騁俊。次後連天紅紫，向東風、萬般嬌韻。恁時節，玉勒狨鞍，郊原莫論遠近。
感皇恩
作者：程大昌（宋）

身壽又康強，謝天將並。耳目聰明行步壯。登高揮翰，不用瞠眉扶杖。華堂偕老處，兒孫王。只恨萍蓬，他鄉浮蕩。回首故山便惆悵。今年生日，忽似還家模樣。當緣風絮韞，來賡唱。
感皇恩
作者：程大昌（宋）

畫舸白蘋洲，如歸故里。老幼歡迎僮婢喜。較量心事，歲歲春風弧矢。今年稱壽處，尤歡美。嫁得黔婁，苦耽書史。文字流傳曾貴紙。便同黼黻，何似實頭龜紫。天公聞此語，應憐許。
感皇恩
作者：程大昌（宋）

變化屬朝班，鯤鵬相併。健翼垂雲風用壯。扶搖得勢，不藉仙人仙杖。旁觀生意氣，猶神王。此去漢庭，春光駘蕩。親見子虛不惆悵。鳶肩捷上，自有唐家格樣。三臺旬月裡，堪歌唱。
感皇恩
作者：程大昌（宋）

中外受郊恩，三封綸告。依並小君出稱號。錦犀光豔，不比香薰脂膏。況從鳴瑟裡，添花草。更願天公，別施洪造。水長船高愈新好。恁時舞帶，一任巧裝百寶。曲終珠滿地，從人掃。
感皇恩
作者：程大昌（宋）

措大做生朝，無他珍異。填個曲兒為鼓吹。古來龍馬，曾獻河圖真數。羲黃緣得此，齊元氣。我向如今，職名升賜。地在天宮正東序。當初真本，到此或容披覷。這回錯綜處，堪詳敘。
感皇恩
作者：程大昌（宋）

七十有三番，掛弧門首。此事從來信希有。新來仕路，誇說一般高手。肯從清要地，拋簪綬。何許分花，伊誰送酒。得開口時且開口。無煩無惱，也沒期程奔走。但能安此樂，夷然壽。
感皇恩
作者：程大昌（宋）

錦告侈脂封，煌煌家寶。偕老之人已華皓。綠雲擁鬢，更沒一根入老。但從和晬看，年堪考。葉是松苗，松為葉腦。稟得松神大都好。人人戴白，獨我青青常保。只將平易處，為蓬島。
感皇恩
作者：程大昌（宋）

一歲一生朝，一番老相。無慾無營亦無望。看經寫字，且做閒中氣象。閉門人闃靜，心清曠。骨肉團欒，一杯相向。野蔌家餚競來餉。真情直話，不用逢迎俯仰。從他人笑道，不時樣。
好事近
作者：程大昌（宋）

桃柳舊根株，春到紅蔫綠茁。一似老年垂白，帶少容黳發。浮家泛宅在他鄉，難得會瓜葛。幸對此番樂飲，任宵分明發。
好事近
作者：程大昌（宋）

盥水結冰花，老眼於今重見。一似琢成水玉，向凍盆遊泛。天公作事有何難，要花花便現。且把重春留住，變蒼黎容面。
好事近
作者：程大昌（宋）

臘月做生朝，只有南枝梅玉。此外後生桃李，未舒英吐馥。後園別自出神奇，現雙松雙竹。報道前堂琴瑟，俱長生厚福。
水調歌頭
作者：范成大（宋）

元日至人日，未有不陰時。新年葉氣，無處人物不熙熙。萬歲聲從天下，一札恩隨春到，光采動天雞。壽域遍寰海，直過雪山西。憶曾預，宣玉冊，捧金卮。如今萬里，魂夢空繞五雲飛。想見大庭宮館，重起三山樓觀，雙指赭黃衣。此會古無有，何止古來稀。
浣溪沙
作者：范成大（宋）

十里西疇熟稻香。槿花籬落竹絲長。垂垂山果掛青黃。濃霧知秋晨氣潤，薄雲遮日午陰涼。不須飛蓋護戎裝。
破陣子
作者：范成大（宋）

漂泊天隅佳節，追隨花下群賢。只欠山陰修禊帖，卻比蘭亭有管絃。舞裙香未湔。淚竹斑中宿雨，折桐雪裡蠻煙。喚起杜陵飢客恨，人在長安曲水邊。碧雲千疊山。
鷓鴣天
作者：范成大（宋）

樓觀青紅倚快晴。驚看陸地湧蓬瀛。南園花影笙歌地，東嶺松風鼓角聲。山繞水，水縈城。柳邊沙外古今情。坐中更有揮豪客，一段風流畫不成。
酹江月・念奴嬌
作者：范成大（宋）

浮生有幾，嘆歡娛常少，憂愁相屬。富貴功名皆由命，何必區區僕僕。燕蝠塵中，雞蟲影裡，見了還追逐。山間林下，幾人真個幽獨。誰似當年嚴君，故人龍袞，獨抱羊裘宿。試把漁竿都掉了，百種千般拘束。兩岸煙林，半溪山影，此處無榮辱。荒臺遺像，至今嗟詠不足。
水調歌頭
作者：范成大（宋）

萬里籌邊處，形勝壓坤維。恍然舊觀重見，鴛瓦拂參旗。夜夜東山銜月，日日西山橫雪，白羽弄空暉。人語半霄碧，驚倒路傍兒。分弓了，看劍罷，倚闌時。蒼茫平楚無際，千古鎖煙霏。野曠岷嶓江動，天闊崤函雲擁，太白暝中低。老矣漢都護，卻望玉關歸。
木蘭花慢
作者：范成大（宋）

古人吾不見，君莫是、鄭當時。更築就山房，躬耕谷口，名動京師。諸公任他袞袞，與杜陵野老共襟期。有客至門先喜，得錢沽酒何疑。昔年連轡柳邊歸。陳跡恍難追。況種桃道士，看花才子，回首皆非。相逢故人問訊，道劉郎去久無詩。把作一場春夢，覺來莫要尋思。
賀新郎
作者：遊次公（宋）

暖靄浮晴篽。鎖垂楊、龍池罩閣，萬絲千縷。池上曉光分宿霧，日近群芳易吐。尋並蒂、闌干凝佇。不信釵頭飛鳳去，但寶刀、被妾還留住。天一笑，萬花妒。阿嬌正好金屋貯。甚西風、易得蕭疏，扇鸞塵土。一自昭陽扃玉戶，牆角土花無數。況多病、情傷幽素。別殿時聞簫鼓奏，望紅雲、冉冉知何處。天尺五，去無路。
卜算子
作者：遊次公（宋）

風雨送人來，風雨留人住。草草杯柈話別離，風雨催人去。淚眼不曾晴，眉黛愁還聚。明日相思莫上樓，樓上多風雨。
滿江紅
作者：遊次公（宋）

雲接蒼梧，山莽莽、春浮澤國。江水漲、洞庭相近，漸近空闊。江燕飄飄身似夢，江花草草春如客。望漁春、樵市隔平林，寒煙色。方寸亂，成絲結。離別近，先愁絕。便滿篷風雨，櫓聲孤急。白髮論心湖海暮，清樽照影蒼浪窄。看明年、天際下歸舟，應先識。
賀新郎
作者：遊次公（宋）

斗柄回秋律。素蟾飛、冰霜萬里，滿川金碧。得月偏多何處是，惟有橋南第一。正野迥、西風寒寂。丹桂婆娑疏影在，想微瑕、未累千金璧。河漢遠，澹無跡。知君有句酬佳夕。盡高歌、胡床自倚，露漙珠溢。坐到參橫星欲暗，隱隱天低似笠。但絡緯、悲啼催織。吟詠淒涼翻有恨，諒知音、人遠空追憶。誰為置，鄭莊驛。
滿江紅
作者：遊次公（宋）

一舸歸來，何太晚、鬢絲如織。謾嘆息、淒涼往事，盡成陳跡。山迫暮煙浮紫翠，溪搖寒浪翻金碧。看長虹、渴飲下青冥，危欄溼。誰可住，煙蘿側。俗士駕，當回勒。伴巖扃，須是碧雲仙客。風月已供無盡藏，溪山更衍清涼國。恨謫仙、蘇二不曾來，無人說。
滿江紅
作者：趙老（宋）

見說春時，新波漲、二川溶溢。今底事、沙痕猶褪，石渠慳碧。人意不須長作解，興來便向杯中覓。縱茂林修竹記山陰，千年一。薰吹動，春工畢。橋上景，壺中日。況梅肥筍嫩，雨微魚出。只恐延英催入覲，不教綠野長均逸。任多情、胡蝶滿園飛，狂蹤跡。
滿江紅
作者：趙老（宋）

西郭園林，湖光淨、暮寒清溢。明月上，近環山翠，遠搖天碧。粉澤蘭膏違俗尚，巖花磴蔓從誰覓。問近來、鐺腳許何人，吾其一。歡樂事，休教畢。經後夜，思前日。想無心不競，水流雲出。物外菸霞供嘯詠，箇中魚鳥同休逸。又何須、浮海訪三山，尋仙蹟。
滿江紅
作者：趙老（宋）

瀟灑星郎，吹綠鬢、勝遊霞舉。秋又半，月磨雲翳，籟傳風語。太一青黎光對射，中流蕩漾蓮舟舞。戲人間、今夜水精宮，前無古。吾家是，蓬山侶。歌舞袖，蘋花渚。擬問津斜漢，乘槎南浦。謁帝通明今得便，素娥拍手心先許。笑畫闌、三十六宮秋，花如土。
念奴嬌
作者：趙老（宋）

冰蟾駕月，盪寒光、不見層波層碧。幾歲中秋爭得似，雲卷秋聲寂寂。多謝星郎，來陪賢令，快賞鰲峰極。廣寒宮近，素娥不靳餘力。夜久露落瓊漿，神京歸路，有云翹前跡。當日仙人曾馭氣，只學神交龜息。今夜清尊，一齊分付，穩是乘槎客。天津重到，霓裳何似聞笛。
水調歌頭
作者：趙老（宋）

梅仙了無訟，拄笏看西山。山涵秋曉，水光磨蕩有無間。自是靈襟空洞，更望風雲吞吐，浩渺白鷗閒。高誦遠遊賦，獨立桂香闌。謾常談，如觀水，要觀瀾。物情長在，人生何用苦求難。隨我一觴一詠，任彼非元彼非白，唯放酒杯寬。富貴償來事，天道管知還。
永遇樂
作者：趙老（宋）

香雪堆梅，繡絲蹙柳，仙館春到。午夜華燈，烘春豔粉，月借今宵好。袞衣搖曳，簪纓閒繞，共祝大椿難老。望臺躔、明星一點，冰壺表裡相照。誕彌令節，欣欣物態，共喜重生周召。八鼎勳庸，九夷姓字，策杖孤鴻杳。鴉啼鵲噪，蘭馨松茂，把酒共春一笑。管如今、鹽梅再夢，夜鈴命詔。
醉蓬萊
作者：趙老（宋）

聽都人歌詠，便啟金甌，再登元老。山色溪聲，與春風齊到。補袞工夫，望梅心緒，見丹青重好。鵲噪晴空，燈迎誕節，槐堂歡笑。正是元宵，滿天和氣，璧月流光，雪消寒峭。今夜今年，表千年同照。永珍森羅，一奩清瑩，影山河多少。玉燭調新，彩眉常喜，寰瀛春曉。
醉蓬萊
作者：趙老（宋）

記青蛇感異，後日扶顛，太平人瑞。壯歲彈冠，有經邦高志。晚上文墀，載嚴霜簡，便雲龍交際。紫極旋樞，金蟬映袞，乾坤開霽。底事當時，飲江胡馬，一望雲旗，倒戈投贄。此片丹心，幾風聲鶴唳。煙息塵收，水明山麗，只五湖相記。今夜華燈，火城資訊，千年榮貴。
鷓鴣天
作者：趙老（宋）

堂上年時見燭花。青氈還入舊時家。芝函瑞色回春早，綠野東風轉歲華。催召傳，穩鋪沙。壘尊今日棗如瓜。誕辰更接傳柑宴，蓮炬通宵喚草麻。
鷓鴣天
作者：趙磻老（宋）

白日青天一旦明。舊時勳業此時情。延英再許裴公對，商鼎須調傳說羹。千萬載，輔宗祊。摯天八柱愈崢嶸。將軍犁卻龍庭後，歲傍鰲山奏太平。
生查子
作者：趙老（宋）

章甫不如人，翠綰垂楊縷。纖手送來時，羅帕緘香霧。貂嬋懶上頭，渭水知何處。風月共垂竿，脫帽須親付。
生查子
作者：趙老（宋）

朝路進賢歸，厭聽歌金縷。不念玉堂花，豹隱南山霧。漉酒未巾時，暑檻披風處。子夏不兼人，並與詩筒付。
生查子
作者：趙老（宋）

金門一免時，離緒紛如縷。想像切雲高，曉日羅昏霧。峨冠補袞人，不是無心處。欲效貢公彈，衣缽知誰付。
生查子
作者：趙老（宋）

斜日下平川，樓角銷霞縷。擺盡濁塵纓，畫棟縈非霧。平生許子窮，今到知音處。約伴玉簪遊，好夢從天付。
南柯子・南歌子
作者：趙老（宋）

世上淵明酒，人間陸羽茶。東山無妓有蓮花。隱隱仙家雞犬、路非賒。積靄猶張幕，輕雷似卷車。要令長袖舞胡靴。須是簷頭新霽、鵲查查。
南柯子・南歌子
作者：趙老（宋）

體質娟娟靜，花紋細細裝。翠筠初得試新忙。睡起鬢雲撩亂、趣泉湯。多病心常捧，新詞字帶香。管教塗澤到雲窗。辦下謝君言語、巧如簧。
浣溪沙
作者：趙磻老（宋）

懶畫娥眉倦整冠。筍苞來點鏡中鬟。承恩容易報恩難。鬒髮未饒青箬笠，素鱗行簇水晶盤。流觴元自不相干。
浣溪沙
作者：趙老（宋）

劉氏風流設此冠。今誰將去伴珠鬟。君家兄弟二俱難。馳去請觀流汗馬，釣時休等爛銀盤。明朝吟詠有方幹。
瑞鷓鴣
作者：尤袤（宋）

梁溪西畔小橋東。落葉紛紛水映空。五夜客愁花片裡，一年春事角聲中。歌殘玉樹人何在，舞破山香曲未終。卻憶孤山醉歸路，馬蹄香雪襯東風。
瑞鷓鴣
作者：尤袤（宋）

兩行芳蕊傍溪陰。一笑嫣然抵萬金。火齊照林光灼灼，彤霞射水影沈沈。曉妝無力胭脂重，春醉方酣酒暈深。定自格高難著句，不應工部總無心。
阮郎歸
作者：趙（宋）

留連春意晚花稠。雲疏雨未收。新荷池面葉齊抽。涼天醉碧樓。能達理，有何愁。心寬萬事休。人生還似水中漚。金尊盡更酬。
憶少年
作者：謝懋（宋）

池塘綠遍，王孫芳草，依依斜日。遊絲卷晴晝，系東風無力。蝶趁幽香蜂釀蜜。鞦韆外、臥紅堆碧。心情費消遣，更梨花寒食。
石州引・石州慢
作者：謝懋（宋）

日腳斜明，秋色半陰，人意悽楚。飛雪特地凝愁，做弄晚來微雨。誰家別院，舞困幾葉霜紅，西風送客聞砧杵。鞭馬出都門，正潮平洲渚。無語。匆匆短棹，滿載離愁，片帆高舉。京洛紅塵，因念幾年羈旅。淺顰輕笑，舊時風月逢迎，別來誰畫雙眉嫵。回首一銷凝，望歸鴻容與。
洞仙歌
作者：謝懋（宋）

愁邊雨細。漠漠天如醉。搖揚遊絲晚風外。釀輕寒、和暝色，花柳難勝，春自老，誰管啼紅斂翠。關情潛入夜，斜溼簾櫳，幾處挑燈耿無寐。念陽臺、當日事，好伴雲來，因個甚、不入襄王夢裡。便添起、寒潮卷長江，又恐是離人，斷腸清淚。
杏花天
作者：謝懋（宋）

海棠枝上東風軟。蕩霽色、煙光弄暖。雙雙燕子歸來晚。零落紅香過半。琵琶淚搵青衫淺。念事與、危腸易斷。餘酲未解扶頭懶。屏裡瀟湘夢遠。
畫堂春
作者：謝懋（宋）

西風庭院雨垂垂。黃花秋閏遲。已涼天氣未寒時。才褪單衣。睡起枕痕猶在，鬢松釵壓雲低。玉奩重拂淡胭脂。情入雙眉。
武陵春
作者：謝懋（宋）

門掩東風人去後，愁損燕鶯心。一朵梅花淡有春。粉黛不忺勻。我亦青樓成倦客，風月強追尋。莫把恩情做弄成。容易學行雲。
霜天曉角
作者：謝懋（宋）

綠雲剪葉。低護黃金屑。占斷花中聲譽，香與韻、兩清潔。勝絕。君聽說。是他來處別。試看仙衣猶帶，金庭露、玉階月。
風流子
作者：謝懋（宋）

少年多行樂，方豪健、何處不嬉遊。記情逐豔波，暖香斜徑，醉搖鞭影，撲絮青樓。難忘是，笑歌偏婉娩，鄉號得溫柔。嬌雨娛雲，旋寬衣帶，剩風殘月，都在眉頭。一成憔悴損，人驚怪，空自引鏡堪羞。誰念短封難託，徵雁虛浮。念夜寒燈火，懶尋前夢，滿窗風雨，供斷閒愁。情到不堪言處，卻悔風流。
念奴嬌
作者：謝懋（宋）

霽天湛碧。正新涼風露，冰壺清徹。河漢無聲光練練，湧處銀蟾孤絕。巖桂香飄，井梧影轉，冷浸官袍潔。西廂往事，一簾清夢悽切。腸斷楚峽雲歸，尊前無緒，知有愁如發。此夕常娥應也恨，冷落瓊樓金闋。禁漏迢迢，邊鴻杳杳，幽意憑誰決。闌干星斗，落梅三弄初闋。
鵲橋仙
作者：謝懋（宋）

鉤簾借月，染云為幌，花面玉枝交映。涼生河漢一天秋，問此會、今宵孰勝。銅壺尚滴，燭龍已駕，淚浥西風不盡。明朝烏鵲到人間，試說向、青樓薄倖。
解連環
作者：謝懋（宋）

雁空遼邈。襯魚鱗浪淺，護霜雲薄。念故人、千里音塵，正山月朦朧，水村依約。見說瑤姬，擁十二、碧峰如削。倚孤芳澹佇，冷笑歲華，可堪寂寞。情多為誰瘦弱。愛吹薌弄粉，斜搴珠箔。自然林壑精神，想回首東風，萬花羞落。夢繞南樓，對皓月、忍思量著。但銷凝、夜闌酒醒，數聲畫角。
驀山溪
作者：謝懋（宋）

厭厭睡起，無限春情緒。柳色借輕煙，尚瘦怯、東風倦舞。海棠紅皺，不奈晚來寒，簾半卷，日西沈，寂寞閒庭戶。飛雪無據。化作冥濛雨。愁裡見春來，又只恐、愁催春去。惜花人老，芳草夢悽迷，題欲遍，瑣窗紗，總是傷春句。
風入松
作者：謝懋（宋）

老年長憶少年狂。宿粉棲香。自憐獨得東君意，有三年、窺宋東牆。笑無落花紅影，醉眠芳草斜陽。事隨春夢去悠揚。休去思量。近來眼底無姚魏，有誰更、管領年芳。換得河陽衰鬢，一簾煙雨梅黃。
浪淘沙
作者：謝懋（宋）

黃道雨初乾。霽靄空蟠。東風楊柳碧毿毿。燕子不歸花有恨，小院春寒。倦客亦何堪。塵滿征衫。明朝野水幾重山。歸夢已隨芳草綠，先到江南。
相見歡
作者：王質（宋）

霜花零落全稀。不成飛。寒水溶溶漾漾、軟琉璃。紅未湧，青已露，白都晞。□□□□沙暖、戲鳧鷖。
長相思
作者：王質（宋）

紅疏疏，紫疏疏。可惜飄零著地鋪。春殘心轉孤。鶯相呼。燕相呼。樓下垂楊遮得烏。倚闌人已無。
長相思
作者：王質（宋）

山青青。水青青。兩岸蕭蕭蘆荻林。水深村又深。風泠泠。露泠泠。一葉扁舟深處橫。垂楊鷗不驚。
生查子
作者：王質（宋）

見汝小溪灣，修竹連疏影。林杪動風聲，驚下毿毿粉。見汝大江郊，高浪搖枯本。飛雪密封枝，直到斜陽醒。
楊柳枝
作者：王質（宋）

慣得嬌雲趕不開。去還來。淡光無可照樓臺。且停杯。薄雨疏疏時幾點，灑浮埃。賣花未上擔兒抬。聽他催。
浣溪沙
作者：王質（宋）

何藥能醫腸九回。榴蓮不似蜀當歸。卻簪徵帽解戎衣。淚下猿聲巴峽裡，眼荒鷗磧楚江涯。夢魂只傍故人飛。
浣溪沙
作者：王質（宋）

夢到江南夢卻回。夢歸何處得身歸。故溪淥淨看鳧衣。下到瞿唐春欲杪，桃花香浪渺無涯。三臺回望五雲飛。
浣溪沙
作者：王質（宋）

徵雁年來得幾回。春風無雁帶書歸。故應春瘦減春衣。花柳傷心經歲月，江湖無夢失津涯。到家無樹不紅飛。
浣溪沙
作者：王質（宋）

細雨蕭蕭變作秋。晚風楊柳冷颼颼。無言有淚灑西樓。眼共雲山昏慘慘，心隨煙水去悠悠。一蓑一笠任孤舟。
清平樂
作者：王質（宋）

江沙帶溼。莎露和煙泣。落日欲低紅未入。悄悄暮峰凝立。疏林秀色荒寒。頻頻駐騎回看。應是梧桐影下，秋風蹙碎眉山。
清平樂
作者：王質（宋）

斷橋流水。香滿扶疏裡。忽見一枝明眼底。人在山腰水尾。梨花應夢紛紛。徵鴻叫斷行雲。不見綠毛麼鳳，一方明月中庭。
清平樂
作者：王質（宋）

從來清瘦。更被春僝僽。瘦得花身無可有。莫放隔簾風透。一枝相映孤燈。燈明不似花明。細看橫斜影下，如聞溪水泠泠。
眼兒媚
作者：王質（宋）

雨潤梨花雪未乾。猶自有春寒。不如且住，清明寒食，數日之間。想君行盡嘉陵水，我已下江南。想看萬里，時須片紙，各報平安。
西江月
作者：王質（宋）

月斧修成膩玉，風斤琢碎輕冰。主人無那壽杯深。倩取花來喚醒。舞罷繡裀鳳蹙，飲闌畫閣香凝。試將花蕊數層層。猶比長年不盡。
西江月
作者：王質（宋）

輕蠟細凝蜂蜜，薄羅深壓鵝黃。玉容縱不似何郎。也在百花頭上。試看眉間一點，全如瓶裡孤芳。明年此日趁鵷行。記取今朝勝賞。
西江月
作者：王質（宋）

蹙蹙紅中煙潤，梢梢翠尾風斜。閒軒幽樹少啼鴉。此處最宜君畫。望眼不知天闊，歸心常恨山遮。見君江浦到蘆花。意在琵琶亭下。
西江月
作者：王質（宋）

璧水橋邊此客，金鑾坡上何人。沙場老馬事無成。淚溼青瑩夾鏡。袖手煙霏小景，回頭石嶺空城。乾坤遺恨渺難平。目斷塞鴻孤影。
滴滴金
作者：王質（宋）

陰陰溼霧霜無汁。江氣逼、樹聲滴。荒林只見夕陽入。誰喚晚煙集。漁翁猶把釣竿執。蓑共笠、時時葺。風剛浪猛早收拾。天外暮雲黑。
燕歸來・喜遷鶯
作者：王質（宋）

拂拂春風入馬啼。□駐綠楊堤。綠楊堤上乳鶯啼。聲聲怨、怨春歸。而今一似花流水，縱跡任東西。利成名逐在何時。早贏得、兩分飛。
青門引・青門飲
作者：王質（宋）

尋遍江南麓。只有斑斑野菊。梅花不遇我心悲，一枝得見，便是一年足。微香來自橫岡竹。飛度寒溪曲。落路尋人借問，謝他指向深深谷。
鷓鴣天
作者：王質（宋）

空響蕭蕭似見呼。溪昏樹暗覺神孤。微茫山路才通足，行到山深路亦無。尋草淺，揀林疏。雖疏無奈野藤粗。春衫不管藤搊碎，可惜教花著地鋪。
鷓鴣天
作者：王質（宋）

一隻船兒任意飛。眼前不管是和非。魚兒得了渾閒事，未得魚兒未肯歸。全似懶，又如痴。這些快活有誰知。華堂只見燈花好，不見波平月上時。
一斛珠
作者：王質（宋）

風流太守。未春先試回春手。天寒修竹斜陽後。翠袖中間，忽有人紅袖。天香國色濃如酒。且教青女休僝僽。梅花元是群花首。細細商量，只怕梅花瘦。
一斛珠
作者：王質（宋）

寒江凝碧。是誰翦作梨花出。花心猶帶江痕溼。輕注香腮，卻是桃花色。飛來飛去何曾密。疏疏全似新相識。橫吹小弄梅花笛。看你飄零，不似江南客。
一斛珠
作者：王質（宋）

平塘玉立。薄羅飛起層層碧。人心不似花心密。待要相逢，未必相逢得。襪塵不動何曾溼。芙蓉橋上曾相識。櫓聲搖去江聲急。西北高樓，回首浮雲隔。
怨春郎
作者：王質（宋）

蘆花已老。蓼花已老。江腹衝風，山頭殘照。暮煙不辨棲鷗。識歸舟。歸舟照顧新洲閣。驚波惡。別揀深灣泊。南津北濼，水村總沒人家。莽平沙。
虞美人
作者：王質（宋）

綠陰夾岸人家住。橋上人來去。行舟遠遠喚相應。全似孤煙斜日、出閶門。浪花拂拂侵沙觜。直到垂楊底。吳江雖有晚潮回。未比合江亭下、水如飛。
虞美人
作者：王質（宋）

翠陰融盡毿毿雪。慘淡花明滅。嫩沙拂拂漲痕添。想見故溪、綠到草堂前。夕陽紅透櫻桃粒。掩映深沈碧。成都事事似江南。只是香衾、兩處受春寒。
臨江仙
作者：王質（宋）

縹緲青宵雲一握，太清群玉光中。鈞天聲裡拂香風。紫皇低接手，穩步上層空。雀扇徐開鸞影轉，日高舞動蛟龍。雙瞻御座立昭容。回班趨複道，環佩響丁東。
臨江仙
作者：王質（宋）

千頃翠圍遮綠淨，菱花影落波中。看看紅錦漾清風。此時催入覲，煙浪拍雲空。佇見觚稜棲寶爵，旌旗全仗飛龍。赭黃一點現真容。御麻宣未畢，雲鏡上天東。
臨江仙
作者：王質（宋）

曲水流觴修禊事，祓除洗淨春愁。舉尊再拜壽君侯。只今虛鼎足，好去作班頭。自古相門還出相，春旗小駐南州。雲孫將紹祖風流。他時如見憶，江漢一漁舟。
臨江仙
作者：王質（宋）

八字山頭來較晚，彩雲未散南樓。夕陽千丈映簾鉤。君侯如欲老，江水莫教流。扇底清歌塵不動，胡床明月清秋。天漿為浪玉為舟。酒闌君便起。歸去立班頭。
定風波
作者：王質（宋）

曲曲闌干曲曲池。萬紅繚繞錦相圍。花到黃昏思欲睡。休睡。眼前都是好相知。銀燭轉添花轉好，人在，花深深處更相宜。似此好花須愛惜。休惜。鬢邊消得兩三枝。
定風波
作者：王質（宋）

問訊山東竇長卿。蒼蒼雲外且垂綸。流水落花都莫問，等取，榆林沙月靜邊塵。江面不如杯麵闊，捲起，五湖煙浪入清尊。醉倒投床君且睡，卻怕，挑燈看劍忽傷神。
定風波
作者：王質（宋）

白璧黃金爵上卿。紫宸殿下拜絲綸。才出龍門開虎帳，但看，甲光如水夜如塵。古古今今男子事，搖動，芙蓉旗影入金尊。到得關河公事了，早去，白雲堆裡養精神。
蘇幕遮
作者：王質（宋）

水風輕，吹不皺。上下浮光，兩鏡光相就。雲錦搖香吹散酒。細聽清談，玉屑津津嗽。明月前，斜陽後。竹露秋聲，拂拂寒生袖。掇取湖山聊入手。紫閣黃扉，到了終須有。
蘇幕遮
作者：王質（宋）

驛塵飛，天意緊。香雪芝封，猶帶吳泥潤。昨夜寶奩開玉鏡。一點西風，便覺寒秋近。白蘋洲，紅蓼徑。風露悽清，快促黃金鐙。疊疊重重聽好信。擲了碧油幢，更擲雙堂印。
南歌子
作者：張孝祥（宋）

人物羲皇上，詩名沈謝間。漫郎元自謾為官。醉眼瞢騰、只擬看湘山。小隱今成趣，鄰翁獨往還。野堂梅柳尚春寒。且趁華燈、頻泛酒船寬。
霜天曉角
作者：張孝祥（宋）

柳絲無力。冉冉縈愁碧。系我船兒不住，楚江上、晚風急。棹歌休怨抑。有人離恨極。說與歸期不遠，剛不信、淚偷滴。
生查子
作者：張孝祥（宋）

遠山眉黛橫，媚柳開青眼。樓閣斷霞明，簾幕春寒淺。杯延玉漏遲，燭怕金刀剪。明月忽飛來，花影和簾卷。
長相思
作者：張孝祥（宋）

小樓重。下簾櫳。萬點芳心綠間紅。鞦韆圖畫中。草茸茸。柳鬆鬆。細卷玻璃水面風。春寒依舊濃。
憶秦娥
作者：張孝祥（宋）

元宵節。鳳樓相對鰲山結。鰲山結。香塵隨步，柳梢微月。多情又把珠簾揭。遊人不放笙歌歇。笙歌歇。曉煙輕散，帝城宮闋。
蒼梧謠・歸字謠
作者：張孝祥（宋）

歸。十萬人家兒樣啼。公歸去，何日是來時。
蒼梧謠・歸字謠
作者：張孝祥（宋）

歸。獵獵薰風颭繡旗。攔教住，重舉送行杯。
蒼梧謠・歸字謠
作者：張孝祥（宋）

歸。數得宣麻拜相時。秋前後，公袞更萊衣。
水調歌頭
作者：張孝祥（宋）

天上掌綸手，閫外折衝才。發蹤指示，平蕩全楚息氛埃。緩帶輕裘多暇，燕寢森嚴兵衛，香篆幾徘徊。襦絝見歌詠，桃李藉栽培。紫泥封，天筆潤，日邊來。趣裝入覲，行矣歸去作鹽梅。祖帳不須遮道，看取眉間一點，喜氣入尊罍。此去沙堤路，平步上三臺。
水調歌頭
作者：張孝祥（宋）

客裡送行客，常苦不勝情。見公秣馬東去，底事卻欣欣。不為青氈俯拾，自是公家舊物，何必更關心。且喜謝安石，重起為蒼生。聖天子，方側席，選豪英。日邊仍有知己，應剡薦章間。好把文經武略，換取碧幢紅旆，談笑掃胡塵。勳業在此舉，莫厭短長亭。
木蘭花・玉樓春
作者：張孝祥（宋）

擁貔貅萬騎，聚千里、鐵衣寒。正玉帳連雲，油幢映日，飛箭天山。錦城起方面重，對籌壺、盡日雅歌閒。休遣沙場虜騎，尚餘匹馬空還。那看。更值春殘。斟綠醑、對朱顏。正宿雨催紅，和風換翠，梅小香慳。牙旗漸西去也，望梁州、故壘暮雲間。休使佳人斂黛，斷腸低唱陽關。
雨中花・夜行船
作者：張孝祥（宋）

一舸凌風，斗酒酹江，翩然乘興東遊。欲吐平生孤憤，壯氣橫秋。浩蕩錦囊詩卷，從容玉帳兵籌。有當時橋下，取履仙翁，談笑同舟。先賢濟世，偶耳功名，事成豈為封留。何況我、君恩深重，欲報無由。長望東南氣王，從教西北雲浮。斷鴻萬里，不堪回首，赤縣神州。
鷓鴣天
作者：張孝祥（宋）

可意黃花人不知。黃花標格世間稀。園葵裛露迎朝日，檻菊迎霜媚夕霏。芍藥好，是金絲。綠藤紅刺引薔薇。姚家別有神仙品，似著天香染御衣。
眼兒媚
作者：張孝祥（宋）

曉來江上荻花秋。做弄個離愁。半竿殘日，兩行珠淚，一葉扁舟。須知此去應難遇，直待醉方休。如今眼底，明朝心上，後日眉頭。
虞美人
作者：張孝祥（宋）

清宮初入韶華管。宮葉秋聲滿。滿庭芳草月嬋娟。想見明朝喜色、動天顏。持杯滿勸龍頭客。榮遇時難得。詞源三峽瀉瞿塘。便是醉中空去、也無妨。
菩薩蠻
作者：張孝祥（宋）

史君家枕吳波碧。朱門鋪手搖雙戟。也到嶺邊州。真成汗漫遊。歸期應不遠。趁得東江暖。翁媼雪垂肩。雙雙平地仙。
臨江仙
作者：張孝祥（宋）

罨畫樓前初立馬，隔簾笑語相親。鉛華洗盡見天真。衫兒輕罩霧，髻子直梳雲。翠葉銀絲簪末利，櫻桃澹住香唇。見人不語解留人。數杯愁裡酒，兩眼醉時春。
浣溪沙
作者：張孝祥（宋）

我是臨川舊史君。而今欲作嶺南人。重來遼鶴事猶新。去路政長仍酷暑，主公交契更情親。橫秋閣上晚風勻。
浣溪沙
作者：張孝祥（宋）

康樂亭前種此君。重來風月苦留人。兒童竹馬笑談新。今代孟士仍好客，政成歸去眷方新。十眉環坐晚妝勻。
西江月
作者：張孝祥（宋）

十里輕紅自笑，兩山濃翠相呼。意行著腳到精廬。借我繩床小住。解飲不妨文字，無心更狎鷗魚。一聲長嘯暮煙孤。袖手西湖歸去。
憶秦娥
作者：張孝祥（宋）

天一角。南枝向我情如昨。情如昨。水寒煙淡，霧輕雲薄。吹花嚼蕊愁無託。年華冉冉驚離索。驚離索。倩春留住，莫教搖落。
浣溪沙
作者：張孝祥（宋）

湓浦從君已十年。京江仍許借歸船。相逢此地有因緣。十萬貔貅環武帳，三千珠翠入歌筵。功成去作地行仙。
柳梢青
作者：張孝祥（宋）

碧雲風月無多。莫被名韁利鎖。白玉為車，黃金作印，不戀休呵。爭如對酒當歌。人是人非恁麼。年少甘羅，老成呂望，必竟如何。
卜算子
作者：張孝祥（宋）

萬里去擔簦，誰識新豐旅。好事些兒說與郎，奴是姮娥侶。若到廣寒宮，但道奴傳語。待我仙郎折桂枝，揀個高枝與。
柳梢青
作者：張孝祥（宋）

草底蛩吟。煙橫水際，月澹松陰。荷動香濃，竹深涼早，銷盡煩襟。發稀渾不勝簪。更客裡、吳霜暗侵。富貴功名，本來無意，何況如今。
瑞鷓鴣
作者：張孝祥（宋）

香佩潛分紫繡囊。野塘波急折鴛鴦。春風灞岸空回首，落日西陵更斷腸。雪下哦詩憐謝女，花間為令勝潘郎。從今千里同明月，再約圜時拜夜香。
青玉案
作者：張孝祥（宋）

相春堂上聞鶯語。正花柳、芳菲處。有底尊前歡且舞。滿堂賓客，紫泥丹詔，袞袞煙霄路。君王天縱資仁武。要尺箠、平驕虜。思得英雄親駕馭。將軍行矣，九重虛寧，談笑清寰宇。
念奴嬌
作者：張孝祥（宋）

海雲四斂，太清樓、極目一天秋色。明月飛來雲霧盡，城郭山川歷歷。良夜悠悠，西風嫋嫋，銀漢冰輪側。雲霓三弄，廣寒宮殿長笛。偏照紫府瑤臺，香籠玉座，翠靄迷南北。天上人間凝望處，應有乘風歸客。露滴金盤，涼生玉宇，滿地新霜白。壺中清賞，畫簷高掛虛碧。
念奴嬌
作者：張孝祥（宋）

風帆更起，望一天秋色，離愁無數。明日重陽尊酒裡，誰與黃花為主。別岸風煙，孤舟燈火，今夕知何處。不如江月，照伊清夜同去。船過採石江邊，望夫山下，酌水應懷古。德耀歸來雖富貴，忍棄平生荊布。默想音容，遙憐兒女，獨立衡皋暮。桐鄉君子，念予憔悴如許。
驀山溪
作者：張孝祥（宋）

雄風豪雨，時節清明近。簾幕起輕寒，暖紅爐、笑翻灰燼。陰藏遲日，欲驗幾多長，繡工慵，圍棋倦，香篆頻銷印。茂林芳徑，綠變紅添潤。桃杏意酣酣，佔前頭、一番花信。華堂尊酒，但作豔陽歌，禽聲喜，流雲盡，明日春遊俊。
拾翠羽
作者：張孝祥（宋）

春入園林，花信總諸遲速。聽鳴禽、稍遷喬木。夭桃弄色，海棠芬馥。風雨霽，芳徑草心頻綠。禊事才過，相次禁菸追逐。想千歲、楚人遺俗。青旗沽酒，各家炊熟。良夜遊，明月勝燒花燭。
蝶戀花
作者：張孝祥（宋）

爛爛明霞紅日暮。豔豔輕雲，皓月光初吐。傾國傾城恨無語。綵鸞祥鳳來還去。愛花常為花留住。今歲風光，又是前春處。醉倒扶歸也休訴。習池人笑山翁語。
漁家傲
作者：張孝祥（宋）

紅白蓮房生一處。雪肌霞豔難為喻。當是神仙來紫府。雙稟賦。人間相見猶相妒。清雨輕煙凝態度。風標公子來幽鷺。欲遣微波傳尺素。歌曲誤。醉中自有周郎顧。
夜遊宮
作者：張孝祥（宋）

聽話危亭句景。芳郊迥、草長川永。不待崇岡與峻嶺。倚欄杆，望無窮，心已領。萬事浮雲影。最曠闊、鷺閒鷗靜。好是炎天煙雨醒。柳陰濃，芰荷香，風日冷。
鷓鴣天
作者：張孝祥（宋）

桃換肌膚菊換妝。只疑春色到重陽。偷將天上千年豔，染卻人間九日黃。新豔冶，舊風光。東籬分付武陵香。尊前醉眼空相顧，錯認陶潛是阮郎。
鷓鴣天
作者：張孝祥（宋）

人物風流冊府仙。誰教落魄到窮邊。獨班未引甘泉伏，三峽先尋上水船。斟楚酒，扣湘弦。竹枝歌裡意悽然。明時合下清猿淚，閒日須題採鳳箋。
菩薩蠻
作者：張孝祥（宋）

落霞殘照橫西閣。閣西橫照殘霞落。波淺戲魚多。多魚戲淺波。手攜行客酒。酒客行攜手。腸斷九歌長。長歌九斷腸。
菩薩蠻
作者：張孝祥（宋）

渚蓮紅亂風翻雨。雨翻風亂紅蓮渚。深處宿幽禽。禽幽宿處深。澹妝秋水鑑。鑑水秋妝澹。明月思情人。情人思月明。
菩薩蠻
作者：張孝祥（宋）

晚花殘雨風簾卷。捲簾風雨殘花晚。雙燕語虛窗。窗虛語燕雙。睡醒風愜意。意愜風醒睡。誰與話情詩。詩情話與誰。
菩薩蠻
作者：張孝祥（宋）

白頭人笑花間客。客間花笑人頭白。年去似流川。川流似去年。老羞何事好。好事何羞老。紅袖舞香風。風香舞袖紅。
南歌子
作者：張孝祥（宋）

路盡湘江水，人行瘴霧間。昏昏西北度嚴關。天外一簪初見、嶺南山。北雁連書斷，秋霜點鬢斑。此行休問幾時還。唯擬桂林佳處、過春殘。
燕歸梁
作者：張孝祥（宋）

風柳搖絲花纏枝。滿目韶輝。離鴻過盡百勞飛。都不似、燕來歸。舊來王謝堂前地，情分獨依依。畫梁雕拱啟朱扉。看雙舞、羽人衣。
卜算子
作者：張孝祥（宋）

風生杜若洲，日暮垂楊浦。行到田田亂葉邊，不見凌波女。獨自倚危欄，欲向荷花語。無奈荷花不應人，背立啼紅雨。
點絳唇
作者：張孝祥（宋）

秩秩賓筵，玉潭春漲玻璃滿。旆霞風捲。可但長安遠。夏木成陰，路嫋薰風轉。空留戀。細吹銀管。別意隨聲緩。
水調歌頭
作者：張孝祥（宋）

湖海倦遊客，江漢有歸舟。西風千里，送我今夜岳陽樓。日落君山雲氣，春到沅湘草木，遠思渺難收。徙倚欄杆久，缺月掛簾鉤。雄三楚，吞七澤，隘九州。人間好處，何處更似此樓頭。欲吊沈累無所，但有漁兒樵子，哀此寫離憂。回首叫虞舜，杜若滿芳洲。
錦園春
作者：張孝祥（宋）

醉痕潮玉。愛柔英未吐，露花如簇。絕豔矜春，分流芳金谷。風梳雨沐。偏只欠、夜闌清淑。杜老情疏，黃州恨冷，誰憐幽獨。
天仙子
作者：張孝祥（宋）

三月灞橋煙共雨。拂拂依依飛到處。雪逑輕揚弄精神，撲不住。留不住。常系柔腸千萬縷。只恐舞風無定據。容易著人容易去。肯將心緒向才郎，待擬處。終須與。作個羅幃收拾取。
鷓鴣天
作者：張孝祥（宋）

日日青樓醉夢中。不知樓外已春濃。杏花未遇疏疏雨，楊柳初搖短短風。扶畫鷁，躍花驄。湧金門外小橋東。行行又入笙歌裡，人在珠簾第幾重。
風入松
作者：張孝祥（宋）

玉妃孤豔照冰霜。初試道家妝。素衣嫌怕姮娥妒，染成宮樣鵝黃。宮額嬌塗飛燕，縷金愁立秋娘。湘羅百濯蹙香囊。蜜露綴瓊芳。薔薇水蘸檀心紫，鬱金薰染濃香。萼綠輕移雲襪，華清低舞霓裳。
瑞鷓鴣
作者：郭世模（宋）

傾城一笑得留人。舞罷嬌娥斂黛愁。明月寶韝金洛臂，翠瓊花珥碧搔頭。晴雲片雪腰支嫋，晚吹微波眼色秋。清露亭皋芳草綠，輕綃軟掛玉簾鉤。
瑞鶴仙
作者：郭世模（宋）

雲階連月地。記舊遊、身在溫柔鄉里。花陰透窗綺。羅衾擁殘夢，流鶯驚起。銀瓶水沸。待梳妝、屏風共倚。看情眉恨眼，宿粉剩香，亂愁無際。長記。多情消減，宋玉連牆，茂陵同裡。離懷似水。天涯路，嘆愁悴。想鴛機織錦，鸞臺窺鏡，秦絲幽怨未已。好歸去、共把琴書，倚嬌扶醉。
朝中措
作者：郭世模（宋）

青燈聽雨夜荒涼。歸夢苦難長。坐想玉奩鴛錦，空餘臂粉衣香。枕邊共語，窗前執手，簾外啼妝。也是平生薄倖，須還幾度思量。
南歌子
作者：郭世模（宋）

玉盞浮瓊蟻，金奩吐翠虯。醉鄉歸路接溫柔。暗卜幽期低約、笑藏鬮。索去眉先鎖，將言淚已流。小窗移火更遲留。自剔燈花油涴、玉搔頭。
念奴嬌
作者：郭世模（宋）

光風轉蕙，泛崇蘭、漠漠滿城飛絮。金谷樓危山共遠，幾點亭亭煙樹。枝上殘花，胭脂滿地，亂落如紅雨。青春將暮，玉簫聲在何處。無端天與娉婷，簾鉤鸚鵡，夢斷聞殘語。玉骨瘦來無一把，手挹羅衣看取。江北江南，靈均去後，誰採蘋花與。香銷雲散，斷魂分付潮去。
浣溪沙
作者：郭世模（宋）

幾點胭脂印指紅。一雙蛾綠斂眉濃。夜寒綃帳燭花融。剩炷龍涎燻骨冷，旋調銀液鎮心忪。整鬟羞顧半嬌慵。
木蘭花・玉樓春
作者：黃仁榮（宋）

監郡風流歡洽。
失調名
作者：許左之（宋）

誰知花有主。誤入花深處。放直下、酒杯乾、便歸去。
失調名
作者：許左之（宋）

憶你當初，惜我不去。傷我如今，留你不住。
念奴嬌
作者：黃談（宋）

午風清暑，過西湖隱約，曾遊堤路。雲徑煙扉人境絕，真是珠宮玄圃。倦倚闌干，笑呼艇子，同入荷花去。一杯相屬，恍然身在何許。休怪夢入巫雲，凌波羅襪，我在迷湘浦。縹緲驚鴻飛燕舉，卻怨嚴城鐘鼓。百斛明珠，千金駿馬，豪氣今猶故。歸來清曉，幅巾猶帶香露。
水調歌頭
作者：張（宋）

雪月兩相映，水石互悲鳴。不知巖上枯木，今夜若為情。應見塵中膠擾，便道山間空曠，與麼了平生。與麼平生了，□水不流行。起披衣，瞻碧漢，露華清。寥寥千載，此事本分明。若向乾坤識易，便信行藏無間，處處總圓成。記取淵冰語，莫錯定盤星。